Onderwys in gesprek: Raad en daad met selfdood, boelies by skole(Foto: Pixabay) AfriForum se jeugleierskapsontwikkelingsafdeling het Oktober gebruik om bewusmaking teen selfdood onder jong kinders te doen. Dié maand word wêreldwyd gebruik vir bewusmaking oor die hartseer onderwerp, en is plaaslik opnuut weer in die kollig ná twee leerders van dieselfde skool in die Paarl verlede week selfdood gepleeg het. Leandie Bräsler, hoof van jeugleierskapsontwikkeling by die burgerregte-organisasies, het met Carien Bloem, hoof van onderwyssake by AfriForum en aanbieder van die reeks podsendings, hieroor gesels. Bräsler verduidelik dat Suid-Afrika van die hoogste gevalle van aanlyn afknouery onder tieners het, maar benadruk dat daar ŉ verskil tussen konflik en boeliegedrag is. Sy gee ook wenke vir die soort tekens waarna ouers en onderwysers moet uitkyk om boeliegedrag en selfdoodneigings by kinders te herken. “Ons het besluit om selfdood ook by ons gesprekke oor boeliegedrag in te sluit omdat daar dikwels ŉ verband tussen die twee is. Die Suid-Afrikaanse jeug is veral blootgestel, terwyl selfdood die naasgrootste oorsaak van dood is onder kinders van 5 tot 19 jaar oud,” sê Bräsler.